**ЗАКОН**

**О ИЗМЈЕНИ И ДОПУНАМА УРЕДБЕ СА ЗАКОНСКОМ СНАГОМ О ФОНДУ СОЛИДАРНОСТИ ЗА ОБНОВУ**

**РЕПУБЛИКЕ СРПСКЕ**

Члан 1.

У Уредби са законском снагом о Фонду солидарности за обнову Републике Српске („Службени гласник Републике Српске“, бр. 37/20 и 53/20) у члану 5. став 6. мијења се и гласи:

„(6) Административне, техничке и оперативне послове за потребе Фонда солидарности обавља координатор Управног одбора Фонда солидарности, у сарадњи са Генералним секретаријатом Владе и уз подршку ресорних министарстава.“

Послије става 6. додаје се нови став 7, који гласи:

„(7) Координатора Управног одбора Фонда солидарности именује Управни одбор Фонда солидарности.“

Досадашњи ст. 7. и 8. постају ст. 8. и 9.

У досадашњем ставу 8, који постаје став 9, ријечи: „става 7.“ замјењују се ријечима: „става 8.“.

**Члан 2.**

У члану 6. послије става 1. додају се нови ст. 2. и 3, који гласе:

„(2) Подаци које садржи Јединствени регистар штета су верификовани подаци о штетама које Фонду солидарности доставља Републичка комисија за процјену и утврђивање штете.

(3) Републичку комисију за процјену и утврђивање штете именује Влада из реда запослених у министарствима у чијој надлежности је област у којој је настала штета, а на приједлог ресорних министара.“

Досадашњи став 2. постаје став 4.

Члан 3.

Послије члана 9. додају се нови чл. 9а. и 9б, који гласе:

„Члан 9а.

**(1)** Правна лица, предузетници и физичка лица остварују право на помоћ за санацију штете из члана 3. став 2. ове уредбе под условом да је штета утврђена и верификована од Републичке комисије за процјену и утврђивање штете и да је уписана у Јединствени регистар штета.

**(2)** На захтјев Републичке комисије за процјену и утврђивање штете, комисије за процјену штете јединица локалне самоуправе, формиране у складу са одговарајућим прописима, дужне су доставити списак субјеката код којих је утврђена штета ради верификације од Републичке комисије за процјену и утврђивање штете и уписа у Јединствени регистар штета.

(3) У поступку утврђивања штете, Пореска управа Републике Српске, Агенција за посредничке, информатичке и финансијске услуге, надлежна министарства и друге институције дужне су сарађивати са Републичком комисијом за процјену и утврђивање штете и доставити јој све релевантне податке којима располажу.

(4) Коначан списак субјеката код којих је утврђена и верификована штета Републичка комисија за процјену и утврђивање штете доставља Управном одбору Фонда солидарности.

(5) На приједлог Управног одбора Фонда солидарности, Влада доноси уредбу којом прецизира начин и поступак утврђивања настале штете и исплату средстава за финансирање обнове Републике у зависности од наступајућих околности из члана 3. став 1. ове уредбе које су узроковале штету.

**Члан 9б.**

**(1) Мјере финансијске помоћи подразумијевају исплату једнократне и бесповратне новчане накнаде корисницима из члана 9а. став 1. ове уредбе, највише до 70% утврђене и верификоване штете у Јединственом регистру штета и у складу са расположивим буџетом Фонда солидарности за текућу годину.**

**(2) Мјере нефинансијске помоћи подразумијевају помоћ у грађевинском материјалу, техничкој опреми, пољопривредним машинама и слично.**

**(3) Одлуку о примјени мјера финансијске и нефинансијске помоћи из ст. 1. и 2. овог члана, корисницима чија је** штета утврђена и верификована од Републичке комисије за процјену и утврђивање штете и уписана у Јединствени регистар штета, до**носи Управни одбор Фонда солидарности.**

(4) Изузетно, корисници средстава Фонда солидарности могу бити јединице локалне самоуправе под условом да не располажу средствима неопходним за хитне интервенције усљед наступајуће околности из члана 2. ове уредбе, а за збрињавање угрожених, настрадалих и евакуисаних лица, за пружање хитног смјештаја, здравствене заштите, као и за набавку намирница, одјеће, воде за пиће, лијекова и других потреба.

**(5) Средства из става 4. овог члана одобравају се на захтјев јединица локалне самоуправе за хитну интервенцију, који обавезно садржи образложење, преглед планираних активности и спецификацију трошкова.**

**(6)** Корисник средстава Фонда солидарности из става 4. овог члана дужан је дозначена средства намјенски искористити у складу са одлуком Управног одбора Фонда солидарности, те након реализације одлуке доставити извјештај о намјенском утрошку одобрених средстава Управном одбору Фонда солидарности.“

Члан 4.

Овај закон ступа на снагу осмог дана од дана објављивања у „Службеном гласнику Републике Српске“.

Број: 02/1-021-739/21 ПРЕДСЈЕДНИК

Датум: 30. септембра 2021. године НАРОДНЕ СКУПШТИНЕ

Недељко Чубриловић